Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie Rady (ES) č. 2187/2005 na ochranu zdrojov rybolovu vo vodách Baltského mora, Beltov a Øresundu /* COM/2012/0591 final - 2012/0285 (COD) */





DÔVODOVÁ SPRÁVA 1. KONTEXT NÁVRHU V Zmluve o fungovaní Európskej únie (ZFEÚ) sa rozlišuje medzi právomocami prijímať všeobecne záväzné nelegislatívne akty, ktorými sa dopĺňajú alebo menia a dopĺňajú určité nepodstatné prvky legislatívneho aktu, delegovanými na Komisiu, ako sa stanovuje v článku 290 ods. 1 ZFEÚ (delegované akty), a právomocami prijímať jednotné podmienky vykonávania právne záväzných aktov Únie, udelenými Komisii, ako sa stanovuje v článku 291 ods. 2 ZFEÚ (vykonávacie akty). Vzhľadom na zosúlaďovanie nariadenia (ES) č. 2187/2005 s novými pravidlami ZFEÚ boli právomoci, ktoré sú v súčasnosti udelené Komisii uvedeným nariadením, preklasifikované na delegované opatrenia a vykonávacie opatrenia. Podľa článku 290 ZFEÚ zákonodarca môže delegovať na Komisiu úlohu doplniť alebo zmeniť a doplniť určité nepodstatné prvky nariadenia (ES) č. 2187/2005. Komisia by preto mala byť splnomocnená prijímať delegované akty s cieľom zmeniť a doplniť technické špecifikácie dvoch častí rybárskych výstrojov, ktorými sa zlepšuje ich selektívnosť: konkrétne ide o únikové okno typu „Bacoma“ a sieťovinu koncového rukávca a nástavca otočenú o 90º (vlečná sieť T90). Podľa článku 291 ZFEÚ zákonodarca môže Komisii udeliť vykonávacie právomoci s cieľom zabezpečiť jednotné podmienky vykonávania nariadenia (ES) č. 2187/2005. Vykonávacie právomoci sú nevyhnutné na zabezpečenie toho, aby bola Komisia schopná prijať rozhodnutie, ktorým sa od členského štátu požaduje, aby zrušil alebo upravil vnútroštátne opatrenia, pokiaľ nie sú v súlade s nariadením (ES) č. 2187/2005. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácia so zainteresovanými stranami ani posúdenie vplyvu neboli potrebné. 3. PRÁVNE PRVKY NÁVRHU · Zhrnutie navrhovaného opatrenia Hlavným právnym opatrením je určiť právomoci udelené Komisii v nariadení Rady (ES) č. 2187/2005 a klasifikovať ich ako delegované alebo vykonávacie právomoci. · Právny základ Článok 43 ods. 2 Zmluvy o fungovaní Európskej únie. · Zásada subsidiarity Návrh patrí do výlučnej právomoci Európskej únie. · Zásada proporcionality Návrh sa vzťahuje na pozmeňujúce a doplňujúce opatrenia, ktoré už existujú v nariadení Rady (ES) č. 2187/2005, preto nevzniká žiadna obava v súvislosti so zásadou proporcionality. · Výber nástroja Navrhovaný nástroj: Nariadenie Európskeho parlamentu a Rady. Iné prostriedky by neboli primerané z tohto dôvodu: Nariadenie sa musí meniť a dopĺňať nariadením. 4. VPLYV NA ROZPOČET Týmto opatrením Únii nevznikajú žiadne dodatočné výdavky. 2012/0285 (COD) Návrh NARIADENIE EURÓPSKEHO PARLAMENTU A RADY, ktorým sa mení a dopĺňa nariadenie Rady (ES) č. 2187/2005 na ochranu zdrojov rybolovu vo vodách Baltského mora, Beltov a Øresundu EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, so zreteľom na stanovisko Hospodárskeho a sociálneho výboru[1], po postúpení návrhu legislatívneho aktu národným parlamentom, konajúc v súlade s riadnym legislatívnym postupom, keďže: (1) Nariadením Rady (ES) č. 2187/2005 z 21. decembra 2005 na ochranu zdrojov rybolovu vo vodách Baltského mora, Beltov a Øresundu prostredníctvom technických opatrení[2] sa udeľujú Komisii právomoci s cieľom vykonávať určité ustanovenia uvedeného nariadenia. (2) V dôsledku nadobudnutia účinnosti Lisabonskej zmluvy je potrebné, aby sa právomoci Komisie, ktoré jej boli udelené nariadením (ES) č. 2187/2005, zosúladili s článkami 290 a 291 Zmluvy o fungovaní Európskej únie. (3) Vykonávacie právomoci by sa mali udeliť Komisii s cieľom zabezpečiť jednotné podmienky vykonávania nariadenia (ES) č. 2187/2005, pokiaľ ide o opatrenia prijaté členskými štátmi, ktoré sa uplatňujú iba na plavidlá plaviace sa pod ich vlajkou. (4) Právomoci prijímať podrobné pravidlá vykonávania nariadenia (ES) č. 2187/2005 sa už nevyžadujú. Ustanovenia, na základe ktorých sa udeľujú takéto právomoci, by sa preto mali vypustiť. (5) Právomoc prijímať akty v súlade s článkom 290 Zmluvy o fungovaní Európskej únie by sa mala delegovať na Komisiu s cieľom zmeniť a doplniť pravidlá týkajúce sa výroby určitých výstrojov. Takéto zmeny a doplnenia by mali zohľadňovať vývoj selektívnosti rybolovu, nové technické poznatky o výrobných materiáloch alebo zmeny vo vybavení výstroja, ktorými sa môže vylepšiť selektívnosť. (6) Je osobitne dôležité, aby Komisia počas svojich prípravných prác na prijatí delegovaných aktov uskutočnila vhodné konzultácie, a to aj na expertnej úrovni. Pri príprave a vypracovávaní delegovaných aktov by mala Komisia zabezpečiť súčasné, včasné a vhodné postúpenie príslušných dokumentov Európskemu parlamentu a Rade. (7) Nariadenie (ES) č. 2187/2005 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 Nariadenie (ES) č. 2187/2005 sa mení a dopĺňa takto: (1) V článku 26 sa odsek 5 nahrádza takto: „5. V prípade, že Komisia usúdi, že opatrenia nie sú v súlade s podmienkami stanovenými v odseku 1, prijme vykonávacie rozhodnutie, ktorým požiada členský štát, aby opatrenia zrušil alebo ich upravil.“ (2) Článok 28 sa vypúšťa. (3) Článok 29 sa nahrádza takto: „Článok 29 Zmeny a doplnenia dodatkov 1 a 2 k prílohe II Komisia je splnomocnená prijímať delegované akty v súlade s článkom 29a s cieľom doplniť alebo zmeniť a doplniť dodatky 1 a 2 k prílohe II úpravou špecifikácií výstroja vzhľadom na: a) vývoj selektívnosti; b) zlepšenie technických poznatkov o nových materiáloch používaných na výrobu výstroja; c) zmeny vo vybavení výstroja v záujme zlepšenia jeho selektívnosti.“ (4) Vkladá sa tento článok 29a: „Článok 29a Vykonávanie delegovania právomoci 1. Právomoc prijímať delegované akty sa Komisii udeľuje za podmienok stanovených v tomto článku. 2. Delegovanie právomocí uvedené v článku 29 sa udeľuje na dobu neurčitú. 3. Delegovanie právomocí uvedené v článku 29 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci v ňom uvedenej. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť. 4. Komisia oznamuje delegovaný akt Európskemu parlamentu a Rade súčasne, a to hneď po jeho prijatí. 5. Delegovaný akt prijatý podľa článku 29 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.“ Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] [2] Ú. v. EÚ L 349, 31.12.2005, s. 1.